შილონგი

შილონგი — ინდოეთის ჩრდილო-აღმოსავლეთ შტატ მეგჰალაიის მთის სადგური და დედაქალაქი. აღმოსავლეთ ხასის სამთო ოლქის ადმინისტრაციული ცენტრი. 2011 წლის აღწერის მიხედვით, შილონგის მოსახლეობა 143 229 ადამიანს შეადგენს და 330-ე ადგილზეა ინდოეთის ქალაქებს. გადმოცემის თანახმად, ქალაქის ირგვლივ მდებარე მთებმა ბრიტანელებს შოტლანდია მოაგონა. სწორედ ამიტომ, შილონგს „აღმოსავლეთის შოტლანდიადაც“ მოიხსენიებენ.

1864 წელს ბრიტანელებმა ხასის მთებსა და ხასისა და ჯაინტიის მთებზე სამოქალაქო სადგური დააარსეს, შილონგი სტაბილურად იზრდება. 1874 წელს ასამის შტატის, როგორც მთავარი კომისრის პროვინციის, შექმნის შემდეგ, ბრაჰმაპუტრასა და სურმას შორის მოსახერხებელი მდებარეობისა და იმის გამო, რომ შილონგის კლიმატი ტორპიკული ინდოეთის კლიმატზე უფრო ცივია, ქალაქი ადმინისტრაციულ ცენტრად შეარჩიეს. შილონგი ერთიანი ასამის დედაქალაქი იყო 1972 წლის 21 იანვრამდე, რის შემდეგაც ახალი შტატი, მეგჰალაია შეიქმნა. შილონგი ახალი შტატის დედაქალაქი გახდა, ხოლო ასამის დედაქალაქმა დისპურში გადაინაცვლა.

გეოგრაფია
შილონგის გეოგრაფიული კოორდინატებია: ჩრდ. 25.57° განედი და აღმ. 91.88° გრძედი. ქალაქი შილონგის პლატოზე მდებარეობს, რომელიც მთავარი აზევებული სტრუქტურაა ჩრდილოეთ ინდოეთის ფარში. ქალაქი პლატოს ცენტრში მდებარეობს და მთებითაა გარშემორტყმული, რომელთაგანაც სამს ხასის ტრადიციის შესაბამისად აქვს სახელი შერჩეული: ლუმ-სოჰპეთბნენგი, ლუმ-დიენგიეი და ლუმ-შილონგი. შილონგი გუვაჰატიდან 100 კმ-ითაა დაშორებული.

შილონგი ერთ-ერთია ინდოეთის 100 ქალაქს შორის, რომლებიც გონიერი ქალაქების მისიის ფარგლებში შეირჩა. იგი ეროვნული დედაქალაქის რეგიონის გარეთ მდებარე ქალაქია, რომელსაც ზრდა-განვითარებისა და მიგრანტების მიზიდვის პოტენციალი გააჩნია.

კლიმატი
შილონგის კლიმატი სასიამოვნოა და არ არის დაბინძურებული. ზაფხულში ტემპერატურა 23 °-დან (73 °), ხოლო ზამთარში ტემპერატურა 4 °-დან (39 °) მერყეობს.

კიოპენის კლიმატის კლასიფიკაციით, შილონგი სუბტროპიკული მაღალმთის კლიმატურ სარტყელში მდებარეობს. ზაფხული უხვნალექიანია, ხოლო ზამთარი — ცივი და მშრალი. შილონგის კლიმატზე დიდ გავლენას ახდენს მუსონები, რომელიც ივნისში იწყება ოქტომბრის ბოლომდე გრძელდება.

დემოგრაფია
2011 წლის ინდოეთის აღწერის მიხედვით, შილონგის მოსახლეობა 143 229 ადამიანს შეადგენს. მათგან 70 135 კაცია, ხოლო 73 094 — ქალი. 2011 წლის მონაცემებით, ქალაქის მოსახლეობიდან 67 154 ადამიანისთვის მშობლიური ენა ხასია, 28 984 ადამიანისთვის — ბენგალური ენა, 15 559 ადამიანისთვის — ჰინდი, 14 085 ადამიანისთვის — ნეპალური, 4 069 ადამიანისთვის — ასამური, 2 632 ადამიანისთვის — პენჯაბური, 3 580 ადამიანისთვის — გარო, 1 088 ადამიანისთვის — ურდუ, ხოლო 6 115 ადამიანი სხვა ენებზე საუბრობს. 14 317 ადამიანი 6 წლამდე ასაკობრივ ჯგუფს მიეკუთვნებოდა. წერა-კითხვის ცოდნის დონე 83.5%-ს უდრის. მამაკაცებს შორის წერა-კითხვის ცოდნის დონე 84.8%-ის ტოლია, ხოლო ქალებს შორის — 82.3%-ის. 1 551 ადამიანი განსაზღვრული კასტის წევრია, ხოლო 73 307 ადამიანი — ტომის. 2011 წელს შილონგში 31 205 შინამეურნეობა იყო. 1972 წლამდე, სანამ მეგჰალაია შეიქმნებოდა, ის მოქალაქეები, რომლებიც ტომებს არ მიეკუთვნებოდნენ, მეტწილად, შილონგის მეტროპოლიტურ ტერიტორიაზე ცხოვრობდნენ.

2011 წლის აღწერის მიხედვით, ქალაქის მოსახლეობის უმრავლესობას ქრისტიანები შეადგენენ. მოსახლეობის 46.49% ქრისტიანია, 41.95% — ინდუისტი, 4.89% — მუსლიმი, 2.1% — სიქიზმის, ბუდიზმისა და ჯაინიზმის მიმდევარი. მოსახლეობის 4.5% ხასისა და ჯაინტიის ტომების ანტიკურ ადგილობრივ რელიგიებს მისდევს. შილონგის მეტროპოლიური რეგიონის, რომელიც ასევე მოიცავს ქალაქებს: ლაიტუმხრაჰს, ლავსოჰტუნს, მადანრტინგს, მავლაის, მავპატს, ნონგკსეჰს, ნონგმინსონგს, ნონგთიმაის, პინთორუმხრაჰს, შილონგის კანტონს, უმლინგკასა და უმპლინგს, მოსახლეობა 354 759 ადამიანს შეადგენს. 12% 6 წლამდე ასაკისაა. მეტროპოლიურ რეგიონში წერა-კითხვის ცოდნის დონე 91%-ის ტოლია.